Ettepanek: NÕUKOGU OTSUS, millega määratakse kindlaks WTO ministrite konverentsil Euroopa Liidu nimel võetav seisukoht elektrooniliste edastuste tollimaksude moratooriumi (e-kaubanduse moratooriumi) ning mitterikkumise ja muude olukordadega seotud kaebuste moratooriumi pikendamise kohta /* COM/2013/0746 final - 2013/0360 (NLE) */





SELETUSKIRI 1. ETTEPANEKU EESMÄRK Käesoleva ettepaneku eesmärk on lubada Euroopa Liidul toetada Maailma Kaubandusorganisatsioonis (edaspidi „WTO”) saavutatud konsensust, et WTO ministrite konverentsil võtta vastu kaks otsust elektrooniliste edastuste tollimaksude moratooriumi (e-kaubanduse moratooriumi) ning mitterikkumise ja muude olukordadega seotud kaebuste moratooriumi pikendamise kohta. Liit on alati toetanud e-kaubanduse moratooriumi pikendamist, sest liidu seisukohast on e-kaubanduse puhul tegemist teenusega, mistõttu ei tohiks selle suhtes kohaldada tollimakse. Lisaks toob moratoorium liidu ettevõtjatele olulist majanduslikku kasu. Mitterikkumise ja muude olukordadega seotud kaebuste suhtes on liit seisukohal, et need töötati välja selleks, et säilitada tasakaal läbirääkimistel põhineva turulepääsu ja tariifisoodustuste vahel 1994. aasta üldise tolli- ja kaubanduskokkuleppe (edaspidi „GATT 1994”) alusel, mistõttu ei tundu olevat asjakohane kohaldada neid praeguses etapis intellektuaalomandi õiguste kaubandusaspektide lepingu (edaspidi „TRIPS-leping”) alusel. Ettepaneku kohaselt volitab nõukogu komisjoni võtma Euroopa Liidu nimel WTOs seisukoha, mille kohaselt EL toetab konsensust, mis saavutati eespool nimetatud otsuste suhtes. 2. ETTEPANEKU ÕIGUSLIK ALUS Euroopa Liidu toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Kõnealust sätet kohaldatakse moratooriumide pikendamise suhtes, kuna otsuse võtab vastu rahvusvahelise lepingu alusel loodud organ (WTO ministrite konverents) ning leping mõjutab liidu õigusi ja kohustusi. Kavandatud e-kaubanduse moratoorium on seotud küsimustega, mis kuuluvad ühise kaubanduspoliitika (Euroopa Liidu toimimise lepingu artikkel 207) kohaldamisalasse, ja eriti teenustekaubanduse üldlepingust tulenevate kohustustega. Samamoodi on kavandatud mitterikkumise ja muude olukordadega seotud kaebuste moratoorium seotud küsimustega, mis kuuluvad ühise kaubanduspoliitika kohaldamisalasse, eriti TRIPS-lepingust tulenevate kohustustega. 3. ETTEPANEKU REGULEERIMISALA Komisjoni volitatakse võtma Euroopa Liidu nimel seisukohta, millega toetatakse e-kaubanduse moratooriumi ning mitterikkumise ja muude olukordadega seotud kaebuste moratooriumi pikendamist WTO ministrite konverentsil. Juhul kui jõutakse üksmeelele selle suhtes, et teha ettepanek pikendada tähtajatult e-kaubanduse moratooriumi ja/või mitterikkumise ja muude olukordadega seotud kaebuste moratooriumi, mille tulemusena muutuvad kõnealused moratooriumid alaliseks, peaks Euroopa Liit seda toetama. Kooskõlas artikli 218 lõikega 10 teavitatakse Euroopa Parlamenti viivitamata ja täielikult. 2013/0360 (NLE) Ettepanek: NÕUKOGU OTSUS, millega määratakse kindlaks WTO ministrite konverentsil Euroopa Liidu nimel võetav seisukoht elektrooniliste edastuste tollimaksude moratooriumi (e-kaubanduse moratooriumi) ning mitterikkumise ja muude olukordadega seotud kaebuste moratooriumi pikendamise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõiget 4 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) WTO 1998. aasta ministrite konverentsil kehtestati deklaratsiooni vormis elektrooniliste edastuste tollimaksude moratoorium (e-kaubanduse moratoorium), milles sätestati, et „liikmed jätkavad praegust praktikat, mille kohaselt elektroonilistele edastustele ei kehtestata tollimakse”. (2) Praegu on moratoorium kehtestatud WTO ministrite konverentsil vastu võetud otsuse vormis, mida on uuendatud alates 1998. aastast iga kahe aasta järel. Viimati pikendati moratooriumi WTO ministrite konverentsil 2011. aasta detsembris aastani 2013. Moratooriumi tuleks WTO ministrite konverentsil veel kord pikendada või muuta see alaliseks, kui käimasolevate või tulevaste arutelude käigus jõutakse selle suhtes üksmeelele. (3) Seni ei ole olnud võimalik jõuda üksmeelele mitterikkumise ja muude olukordadega seotud kaebuste keelamise või lubamise suhtes TRIPS-lepingu alusel. 2005. aastal Hongkongis toimunud WTO ministrite konverentsil vastu võetud deklaratsioonis sätestatakse: „Me võtame teadmiseks töö, mille intellektuaalomandi õiguste kaubandusaspektide nõukogu on teinud vastavalt rakendamisega seotud küsimusi ja probleeme käsitleva Doha otsuse lõikele 11.1 ning peanõukogu 1. augusti 2004. aasta otsuse lõikele 1.h, ja suuname teda jätkama GATT 1994 XXIII artikli lõike 1 punktides b ja c ette nähtud tüüpi kaebuste ulatuse ja omaduste uurimist ning andma soovitusi meie järgmisele istungjärgule. On kokku lepitud, et liikmed ei esita vahepeal selliseid kaebusi TRIPS-lepingu alusel.” (4) Mitterikkumise ja muude olukordadega seotud kaebuste moratooriumi on siiani pikendatud intellektuaalomandi õiguste kaubandusaspektide nõukogu soovituse alusel vastu võetud WTO ministrite konverentsi otsusega. Võttes arvesse, et väga vähesed WTO liikmed nõuavad mitterikkumise ja muude olukordadega seotud kaebuste kohaldamist käsitleva arutelu jätkumist, peaks EL olema valmis toetama saavutatud konsensust, kui kõnealused riigid peaksid muutma oma seisukohta alalise loobumise kasuks. (5) Euroopa Liidu huvides on toetada e-kaubanduse moratooriumi ning mitterikkumise ja muude olukordadega seotud kaebuste moratooriumi pikendamist. (6) Komisjon annab kaubanduspoliitika komiteele korrapäraselt aru e-kaubanduse moratooriumi ning mitterikkumise ja muude olukordadega seotud kaebuste moratooriumi edasiste pikendamiste üle peetavate arutelude hetkeseisu kohta, eriti juhul, kui teiste WTO liikmete seisukohad järjestikuste otsuste vastuvõtmise suhtes WTO ministrite konverentsil peaksid muutuma, ON VASTU VÕTNUD KÄESOLEVA OTSUSE: Artikkel 1 Euroopa Liit toetab WTO ministrite konverentsil elektrooniliste edastuste tollimaksude moratooriumi (e-kaubanduse moratooriumi) ning mitterikkumise ja muude olukordadega seotud kaebuste moratooriumi pikendamist. Juhul kui jõutakse üksmeelele selle suhtes, et teha ettepanek pikendada tähtajatult e-kaubanduse moratooriumi ja/või mitterikkumise ja muude olukordadega seotud kaebuste moratooriumi, toetab Euroopa Liit WTO ministrite konverentsil elektrooniliste edastuste tollimaksude moratooriumi ja/või mitterikkumise ja muude olukordadega seotud kaebuste moratooriumi kehtestamist pikemaks ajavahemikuks või nende muutmist alaliseks. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja